SK Úradný vestník Európskej únie C 33/10

Uverejnenie žiadosti o zápis do registra podľa článku 6 ods. 2 nariadenia Rady (ES) č. 510/2006 o ochrane zemepisných označení a označení pôvodu poľnohospodárskych výrobkov a potravín

2010/C 33/06

Týmto uverejnením sa poskytuje právo vzniesť námietky proti žiadosti o zápis podľa článku 7 nariadenia Rady (ES) č. 510/2006 (1). Vznesené námietky sa musia Komisii doručiť do šiestich mesiacov po uverejnení tejto žiadosti.

JEDNOTNÝ DOKUMENT

NARIADENIE RADY (ES) č. 510/2006

„PATATA DELLA SILA“

ES č.: IT-PGI-0005-0643-21.09.2007

CHZO ( X ) CHOP ( )

1. Názov:

„Patata della Sila“

2. Členský štát alebo tretia krajina:

Taliansko

3. Opis poľnohospodárskeho výrobku alebo potraviny:

3.1. Druh výrobku:

Trieda 1.6 – Ovocie, zelenina a obilniny v pôvodnom stave alebo spracované

3.2. Opis výrobku, na ktorý sa vzťahuje názov uvedený v bode 1:

Názvom „Patata della Sila“ sa označuje hľuza druhu ľuľok zemiakový (Solanum tuberosum) z čeľade ľuľkovité (Solanaceae), získaná z odrôd uvedených vo vnútroštátnych katalógoch odrôd členských štátov EÚ a z certifikovaných rastlín, ktorá musí mať v čase spotreby tieto vlastnosti: tvar: okrúhly – okrúhly/oválny – podlhovastý/oválny; veľkosť: najviac 28 mm („granaglia“), 28 až 45 mm („mezzanella“ alebo „tondello“), 46 až 75 mm („prima“), viac ako 76 mm („fiorone“); šupka: odolná proti odretiu; dužina: kompaktná, odolná voči tlaku; sušina: minimálny obsah 19 %. V čase uvádzania na trh musia byť hľuzy zdravé, nevyklíčené, celé, čisté, bez škvŕn hlbších ako 3 mm a/alebo poškodení spôsobených škodcami. Hľuzy môžu mať ryhy a/alebo škrabance, a/alebo odreniny, ktoré sa môžu vyskytovať v množstve zodpovedajúcom menej ako 5 % celkovej hmotnosti hľúz. Maximálne prípustné rezíduum účinných látok (%): menej ako 50 % limitnej hodnoty stanovenej platnými právnymi predpismi.

Zemiaky „Patata della Sila“ vďačia za svoju všeobecnú známosť svojim organoleptickým a kulinárskym vlastnostiam, a najmä tomu, že sú vhodné na vyprážanie a dlhodobé uchovávanie bez toho, aby sa museli chemicky ošetriť proti klíčeniu.

3.3. Suroviny (len pri spracovaných výrobkoch):

—

3.4. Krmivo (len pri výrobkoch živočíšneho pôvodu):

—

3.5. Konkrétne kroky pri výrobe, ktoré sa musia uskutočniť v označenej zemepisnej oblasti:

Pestovanie zemiakov „Patata della Sila“ sa musí uskutočňovať v oblasti uvedenej v bode 4. Pestovanie sa po príprave pozemku začína zasadením certifikovaných sadeníc kategórie A alebo vyššej kategórie kultivarov zapísaných vo vnútroštátnych katalógoch odrôd členských štátoch EÚ. Povoľuje sa rok „obnovy“ („rimonta“), t. j. vysadenia sadeníc rozmnožených počas jedného roka v oblasti uvedenej v bode 4. Zber sa uskutočňuje od 20. augusta do 30. novembra, čo je obdobie, počas ktorého sa očakávajú nižšie teploty, ktoré spravidla nepresahujú 15 – 18 °C.

3.6. Osobitné pravidlá pre krájanie, strúhanie, balenie atď.:

Zemiaky „Patata della Sila“ sa musia uvádzať na trh zabalené do niektorého z týchto druhov obalu: obal vertbag, sieťky girsac a vrecká s hmotnosťou od 1 kg do 5 kg, sieťka s hmotnosťou od 1 kg do 2,5 kg, vrece s hmotnosťou od 2,5 kg do 10 kg, kartónový obal s hmotnosťou od 5 kg do 20 kg, drevená debna s hmotnosťou od 12,5 kg do 20 kg, kôš s hmotnosťou od 10 kg do 20 kg, miska s hmotnosťou od 0,5 kg do 1 kg, vanička s hmotnosťou od 0,5 kg do 1 kg. Všetky obaly musia byť vyhotovené z materiálu vhodného na potravinárske použitie a uzavreté tak, aby sa výrobok nedal vybrať bez porušenia obalu. Predaj výrobkov bez obalu nie je povolený bez loga uvedeného na každej hľuze.

3.7. Osobitné pravidlá pre označovanie:

V podrobných pravidlách týkajúcich sa vzhľadu výrobku pri jeho uvádzaní na trh sa ustanovuje, že okrem loga, grafického symbolu Spoločenstva, príslušných poznámok a informácií spĺňajúcich zákonné požiadavky musí byť na etikete zreteľnými a čitateľnými písmenami uvedené toto označenie: „Patata della Sila“, prípadne spolu s prekladom, za ktorým nasleduje poznámka „Indicazione Geografica Protetta“ (chránené označenie pôvodu) napísaná celými slovami alebo skratkou (CHZO). V prípade výrobku vyprodukovaného na území, ktoré sa zo zemepisného hľadiska klasifikuje ako horské, sa na etikete môže uviesť poznámka „prodotto della montagna“ (horský výrobok). Farba loga je modrá, ale logo sa môže vytlačiť v iných farbách. Maximálne zmenšenie loga pri označení hľuzy etiketou alebo pri laserovom označení je v zásade 2,5 cm, pričom sa musia dodržať proporcie loga znázorneného ďalej v texte. Označenie jednotlivých hľúz logom sa uplatňuje len pri hľuzách, ktorých veľkosť je najmenej 46 mm. Je zakázané pripájať akékoľvek iné označenie okrem tých, ktorých použitie je výslovne ustanovené.

Logo „Patata della Sila“:

4. Stručné vymedzenie zemepisnej oblasti:

Oblasť produkcie zemiakov „Patata della Sila“ zahŕňa výlučne územie týchto obcí: Acri, Aprigliano, Bocchigliero, Celico, Colosimi, Longobucco, Parenti, Pedace, Rogliano, San Giovanni in Fiore, Serra Pedace, Spezzano della Sila, Spezzano Piccolo v provincii Cosenza a obce Albi, Carlopoli, Cicala, Confluenti, Decollatura, Magisano, Martirano, Martirano Lombardo, Motta S. Lucia, Serrastretta, Sorbo San Basile, Soveria Mannelli, Taverna v provincii Catanzaro. Uvedené obce vymedzujú a prirodzene obkolesujú náhornú rovinu „Sila“, ktorej osobitosti (druh pôd a klimatické charakteristiky) umožňujú dosiahnuť pomalý a stály rast hľúz a optimálne dozretie plodiny.

5. Súvislosť so zemepisnou oblasťou:

5.1. Špecifickosť zemepisnej oblasti:

Veľký význam má pôdno-klimatický aspekt oblasti, v ktorej sa pestujú zemiaky „Patata della Sila“. Z hľadiska granulometrického zloženia sú pôdy na náhornej rovine Sila poväčšine sypké, piesčitého charakteru, s jemnými, a teda veľmi priepustnými a ľahko spracovateľnými zrnkami; pH sa pohybuje od 5 do 6,5, pôdy sú bohaté na organické látky, a teda prirodzene úrodné, pričom podiel týchto látok dosahuje v niektorých oblastiach hodnotu 10,04 %. Z klimatického hľadiska sa náhorná rovina Sila vyznačuje mimoriadne suchými letami a studenými zimami. Zaznamenané teploty vykazujú vzostupnú tendenciu hodnôt od apríla do mája, keď je ideálne obdobie na siatie. Okrem toho rastu rastlín napomáha denný teplotný rozsah a dlhší čas slnečného svitu, ktoré umožňujú dosiahnuť pomalý a konštantný rast, napomáhajúci hromadenie sušiny a konečné dozretie rastliny, vďaka čomu sa získa produkt vhodný na dlhodobé skladovanie bez toho, aby bolo nutné chemicky ho ošetriť proti škodcom. Táto základná vlastnosť sa prejavuje od začiatku zberu, ktorý sa koná v čase nižších teplôt spravidla nepresahujúcich 15 – 18 °C. V oblasti sa nenachádzajú žiadne zdroje znečisťovania ovzdušia a/alebo vôd. Obrábanie pôd na náhornej rovine Sila je veľmi obmedzené; zemiaky totiž predstavujú jediné ovocie/jedinú zeleninu, ktoré sa pestujú na náhornej rovine. Pôdy sú zavlažované pramenitou vodou a ich ošetrenie sa obmedzuje na nevyhnutné minimum, pretože vďaka výrazným rozdielom medzi dennými a nočnými teplotami v lete, tuhej zime a snehu, ktoré umožňujú odstrániť nespočetné faktory škodlivé pre rastliny, je napadnutie škodcami veľmi zriedkavé a lokalizované, a teda ľahko kontrolovateľné.

5.2. Špecifickosť výrobku:

Zemiaky „Patata della Sila“ vynikajú a sú cenené preto, že sa môžu dlhodobo uchovávať a majú výnimočné kulinárske vlastnosti; vhodné sú najmä na vyprážanie pre vysoký obsah sušiny po vypražení na oleji, vďaka čomu si ich šupka uchová bielo-žltú farbu. Z tohto hľadiska sa uskutočnila analýza výrobku, ktorý sa porovnal so vzorkami pochádzajúcimi z iných oblastí produkcie. Výsledky preukázali, že zemiaky pestované na náhornej rovine Sila majú po tepelnej úprave oveľa väčší obsah sušiny, a preto sú vhodné na vyprážanie, a majú aj intenzívnejšie sfarbenie dužiny, ktoré prechádza do žlta, výraznejšiu typickú zemiakovú chuť a hrubšiu šupku odolnejšiu voči mechanickému poškodeniu v porovnaní so zemiakmi pochádzajúcimi z inej oblasti.

5.3. Príčinná súvislosť medzi zemepisnou oblasťou a akosťou alebo vlastnosťami výrobku (v prípade CHOP) alebo špecifickou akosťou, povesťou alebo inou vlastnosťou výrobku (prípade CHZO):

Obyvateľstvo v oblasti náhornej roviny Sila (Cosenza – Crotone – Catanzaro – Piana di Sibari) považuje zemiaky „Patata della Sila“, ktoré tradične získava priamo od výrobných podnikov, za kvalitný výrobok. Tento výrobok sa teší osobitne dobrej povesti na trhoch na Sicílii, v Apúlii a v Kampánii, ktoré v čase zberu udržiavajú stále obchodné vzťahy už od 50. rokov. Výrobok „Patata della Sila“ je vďaka tomu, že sa dobre uchováva a že si zachováva svoje organoleptické vlastnosti, výrobkom, ktorý tvorí základ zimných zásob vo všetkých uvedených oblastiach. Zemiaky teda predstavujú plodinu, ktorá je dôležitým hospodárskym zdrojom pre náhornú rovinu a pestovanie tohto produktu sa z roka na rok rozšírilo do roľníckych rodín v Sila. V roku 1955 sa zrodilo „Centro Silano di Moltiplicazione e Selezione delle Patate da Seme“, ktorého úlohou je podporovať šírenie certifikovaného sadiva. Niekoľko štúdií zároveň potvrdilo, že koncom 80. rokov patrila náhorná rovina Sila k hlavným oblastiam produkcie sadivových zemiakov, pokiaľ ide o stredne veľké poľnohospodárske podniky. Okrem toho, klimatické podmienky, ktoré sa vyznačujú suchými letami a studenými zimami a ktoré vždy umožňovali uchovávať výrobok od októbra do apríla v prirodzených podmienkach v skladoch pri teplote od 6 do 8 °C, ako aj neexistencia zdrojov znečistenia v oblasti pestovania, viedli v očiach spotrebiteľov k vytvoreniu povesti autentického, zdravého a kvalitného výrobku. Dobrú povesť zemiakov „Patata della Sila“ potvrdzuje aj veľký úspech podujatí a slávností organizovaných na ich počesť, ktoré priťahujú veľmi veľa turistov pochádzajúcich najmä z oblastí uvedených vyššie v texte a ktorí každú jeseň navštevujú náhornú rovinu, aby ochutnali výbornú hľuzu a objavili mnohé typické recepty miestnej gastronómie. V tejto súvislosti treba spomenúť slávne podujatie „Sagra della patata della Sila“, ktoré sa konalo v októbri 1978 v Campigliatello Silano, ako aj trhy „Mostra Mercato della Patata della Sila e delle macchine agricole“. Okrem toho, od roku 1980 sa v Parenti koná veľké podujatie folklórneho a kulinárskeho charakteru na oslavu zemiakov „Patata della Sila“. Pestovanie „Patata della Sila“ má teda dlhú a dobre zdokumentovanú históriu, ktorá sa z historiografického hľadiska začína v diele „Statistica del Regno di Napoli del 1811“.

Odkaz na uverejnenie špecifikácie:

Konsolidované znenie špecifikácie výroby je dostupné na:

tejto internetovej adrese: http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

alebo

priamo na domovskej stránke ministerstva pre poľnohospodársku, potravinovú a lesnú politiku (http://www.politicheagricole.it) kliknite na „Prodotti di Qualità“ (vľavo na obrazovke) a nakoniec na „Disciplinari di Produzione all′esame dell′UE [regolamento (CE) n. 510/2006]“.

(1) Ú. v. EÚ L 93, 31.3.2006, s. 12.